 Na RICHARD MUNGUTI MWANAFUNZI wa chuo kikuu anayedaiwa alimchinja na kula baadhi ya viungo vya bintiye Jumapili usiku, atazuiliwa kwa siku 10 na polisi kuhojiwa. Polisi watafanya juu chini kubaini sababu ya Olivia Kaserran kutekeleza unyama huo kabla ya kufunguliwa mashtaka. Mahakama ilifahamishwa huenda Olivia akafunguliwa shtaka la mauaji uchunguzi ukikamilika. Olivia aliamriwa na mahakama ya Kajiado azuiliwe katika kituo cha polisi kuhojiwa na vilevile mashahidi waandikishe taarifa zao. Upande wa mashtaka uliomba Olivia azuiliwe kwa siku 10 kabla ya kufunguliwa mashtaka ya mauaji. “Mshtakiwa alikamatwa Jumatatu na polisi hawajarekodi taarifa za mashahidi,” mahakama ilifahamishwa. Pia upande wa mashtaka ulisema mshukiwa huyo atapelekwa kupimwa utimamu wa akili yake kabla ya kufunguliwa shtaka. “Uchunguzi katika kesi hii haujakamilishwa na polisi wanahitaji muda kufanya uchunguzi wa kina kubaini kilichopelekea mama huyu kumtendea bintiye unyama huu,” kiongozi wa mashtaka alieleza mahakama. Olivia hakupinga ombi hilo la kuzuiliwa kwa muda zaidi polisi wachunguze kisa hicho na kuwahoji mashahidi. Hakimu aliamuru mshukiwa huyo azuiliwe hadi Mei 8, 2023 atakaporudishwa kortini aidha ashtakiwe kwa mauaji ama aachiliwe. Olivia, 24, ambaye ni mwanafunzi wa chuo kikuu anayefanya somo la biashara alikamatwa na polisi Kitengela kwa madai ya kumuua bintiye. Olivia anadaiwa alijifungia ndani ya chumba chake akiwa uchi wa mnyama pamoja na bintiye aliyemtoa nguo zote kabla ya kumchinja kama mnyama mwitu “huku akinena kwa lugha na ndimi zisizoeleweka.” Majirani wa mwanafunzi huyo walisema walishtushwa na nduru na kelele ya mtoto huyo aliyekuwa anaomba msaada. Kisa hicho cha saa tatu usiku wa Jumapili kiliwaogofya wote waliouona mwili wa msichana huyo aliyekatwa shingo na kuondolewa viungo vya ndani na mama yake alivila kwa hamu kana kwamba alikuwa na njaa kuu. Majirani waliohojiwa na Taifa Leo walisema walishtushwa na mayowe na duru aliyopiga mtoto huyo aliyeshambuliwa kwa kisu na mama yake. Kwa pupa majirani walikimbia katika makazi ya binti huyo wakidhania kwamba amevamiwa na majambazi.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  